Vervatoxa HDPyî Ebru Gunay bînaya merkezê pêroyî yê HDPyî de kombîyayîşê çapemenîye serûber kerd. Gunaye derheqê kombîyayîşê Heyetê Rayberdişî yê Merkezî de qisey kerd û vat: ''Ma munaqeşeyê girîngî kerdî, birê girîngî girewtî. Wexto ke ma şîyêne kombîyayîş Selçuk Mizraki rê ceza ameye dayene, Amed de avûkatî zî tede 13 kesî ameyî destbendkerdene. Na nîşaneya dîşmenîya AKPyî ya vera kurdan a. AKP reyna vera muxalîfan bi destê huqûqî dişemenîya keno. Ma venga hukmatî danê ke polîtîkayanê dişmenîyan ê vera muxalîfan ca verdê.''
'Sûrîye ra vejê'
Gunaye derheqê meseleya Îdlîbî de vat: ''AKPyî Îdlîb de bin kewt ganî cade uca ra bivejo. Ganî AKP dişmenîya kurdan ra fek vera bido. Partîya ma eşkena pêro meseleyanê şarî çarser bikera. Ma na aste de yê ke îtîfaqêkê komelkî awan bikerê. Ma seba naye amadekarîya xo kenê.''
'Ma Newroze berê 1ê Gulane'
''Seba weşîya şarê xo sey tebdîrê vera Korona ma bire daye ke aktîvîteyanê Newroze batal bikerê. Na seba ma zî birêka zehmete bîye. Ma do şayîya Newroze berê 1ê Gulane, ma pê bawer ê ke girseyî  heman coşî bikrişê meydanê 1ê Gulane zî.''
Vîrusê Korona
''Dinya de babeta Korona bi hawayêkê cidîyî yena ercnayene. La îqtîdar bi bêcidîyetî nêzdîye mesele beno. Ganî cade vera vîrusî tebdîrî bêrê girewtene, rêxistinanê weşîye reyde bi koordîne xebate bêra kerdene, tebdîrî şarî reyde bêrê parekerdene. AKP her felaket seba dewamê îqtîdarê xo wazeno bivurno firsendêk. La na meseleyêka weşî ya. Ganî cade feqîran rê hacetê hîjyenî û dezenfektî bêrê vilakerdene.''

Gunaye bale ante rîskê Korona ser û vat: ''Zîndanî zî warê birîskî yê.  Sere de tepişteyê nêweşî ganî pêro tepişteyê ke grûba rîskî de yê bêrê veradayene.''
Tecrîdê Îmraliyî
''Ma qerardar ê ke vera şerî haştîye û vera tecrîdî azadîye bipawê. Seba nînan xebatanê ma dewam kenê. Na çarçewe de ma do plananê xo pare bikerê.''
